钦定古今图书集成/历象汇编/乾象典/第088卷 > 性理会通 > 《残雪赋》范荣
## 钦定古今图书集成/历象汇编/乾象典/第088卷 > 性理会通 > 《残雪赋》范荣

谢惠连遒文擅名，藻思腾声，睹阶墀之积雪，因体物
以兴情。曰：“是雪也，感沍寒之德，陶元化之精。元冬御
时，固凄其而以降；青春换律，奚浩然以居贞。岂不以
其气劲，其质清，处惨无昧，遇蒙而成。若就阳呈妍，已
遇乎东风所解。且居阴寓质，望晞夫朝日之明。乃春
宵尚寒，银汉未没，质莹庭庑，光摇林樾，杂凝花于春”
露，乱素影于夜月。小山虚映，瑶峰盈尺而潜生；樛枝
乍垂，梅花照树而将发。讵比夫琼蕊难求，夜光可照，
且昧不贪之宝，未得卷舒之妙。或消或结，吾将任其行藏；是翫是瞻，彼何为乎衒耀？当其朔风，驶同云剧，
既散乱以飞空，或缤纷而下隙。于是出野而万顷连
缟，晞山而千峰合璧。既见𬀪以俱消，将飘零而委积。
随时之义，强守洁而在今；润物之功，固呈丰而自昔。
既而阳气长，阴气灭，将散有以归无，尚葆光而固节。
已矣哉！人道不能无否泰，天道岂可无寒热？固可洞
消息以从之，何必托兴于残雪。